SKRIFTLIG FORESPØRGSEL E-0856/01

af Christopher Huhne (ELDR) til Kommissionen

(22. marts 2001)

Om: Omplacering af personale

Kommissionen bedes oplyse, hvor stor en procentdel af dens personale, der år for år i de sidste ti år er blevet forflyttet fra et generaldirektorat til et andet (med andre ord angive nettonedskæringen af hvert enkelt GD år for år i procent af det samlede personale).

Svar afgivet på Kommissionens vegne af Neil Kinnock

(5. juni 2001)

Kommissionen har ingen mulighed for at give et detaljeret svar for alle tjenestegrene i de sidste ti år i den form, som ønskes af det ærede medlem. Det skyldes, at både tjenestegrenenes strukturer og deres arbejdsfordeling har undergået så mange ændringer, at forsøg på at sætte tal på ændringerne bliver meningsløse og vil medføre et uberettiget tidsforbrug.

Ændringernes omfang har været særlig udpræget for de aktiviteter, der har eller har haft høj prioritet og hurtig vækst. I 1991 blev alle eksterne forbindelser således varetaget af to tjenestegrene: Generaldirektoratet for Eksterne Økonomiske Forbindelser og Generaldirektoratet for Udvikling. I de efterfølgende ti år er en stor del af personalet blevet flyttet frem og tilbage mellem generaldirektorater, der varetager de eksterne forbindelser, som følge af både intern omplacering og tildeling af nyt personale. I 2001 er de primære tjenestegrene, som varetager de eksterne forbindelser, Generaldirektoratet for Handel, Generaldirektoratet for Eksterne Forbindelser, Samarbejdskontoret EuropeAid, Generaldirektoratet for Udvikling og EF's Kontor for Humanitær Bistand (ECHO). Når tjenestegrenenes antal og strukturer har ændret sig så meget, er klart ikke muligt at oplyse procentsatser for de enkelte tjenestegrene.

Kommissionen har i sin hvidbog om reformstrategien(1) foreslået mere sofistikerede mekanismer for den strategiske planlægning og den aktivitetsbaserede budgetplanlægning (foranstaltning 12-16). Disse ændringer vil som planlagt begynde at blive gennemført fra slutningen af dette år, og de vil bl.a. føre til en endnu aktivere politik for ressourceforvaltning, herunder omplacering af personale, i fremtiden.

På denne baggrund kan der fremlægges følgende relevante oplysninger som svar på det ærede medlems spørgsmål:

- Personale er generelt blevet overført til andre tjenestegrene for at øge ressourcerne på højt prioriterede områder og nedskære personalet i tjenester, hvor aktiviteterne er nedskåret eller indstillet. I den senere tid har Kommissionen øget sine bestræbelser på at fordele personalet på måder, der i højere grad afspejler de skiftende prioriteter.

- Som konsekvenser heraf kan nævnes den nye Kommissions beslutninger i september 1999, der førte til omplacering af omkring 1 500 personer eller 8 % af Kommissionens personale. I 2000 gennemførte Kommissionen desuden en peer-gruppe-evaluering af ressourcer og prioriteter, der har ført eller vil føre til, at i alt 547 medlemmer af personalet overflyttes til prioriterede områder af Kommissionens arbejde i 2001 og 2002. Nærmere oplysninger om disse ændringer blev givet i det brev om foreslåede budgetændringer, som Kommissionen sendte Parlamentet og Rådet den 11. september 2000.

(1) KOM(2000) 200 endelig udg.